ফের রাজ্যে আসছেন প্রধানমন্ত্রী, কবে? কোথায়? কী কর্মসূচি?

কলকাতা: ফের রাজ্যে আসছেন প্রধানমন্ত্রী নরেন্দ্র মোদি (PM Narendra Modi)। এবার সেনার একটি সম্মেলনের উদ্বোধনে। মোদির সঙ্গে কলকাতায় আসছেন অজিত ডোভালও (Ajit Doval)। একইদিনে মোদি-ডোভালের সঙ্গে কলকাতায় আসছেন প্রতিরক্ষা মন্ত্রী রাজনাথ সিংও। তিনজনই যোগ দেবেন ফোর্ট উইলিয়ামে সেনাবাহিনীর অনুষ্ঠানে। ভারতীয় সেনার পূর্বাঞ্চলীয় সদর দফতর ফোর্ট উইলিয়ামে ভারতীয় সেনা এবং কমান্ডারদের নিয়ে সবচেয়ে বড় বৈঠক হতে চলেছে। ১৫ সেপ্টেম্বর থেকে ১৭ সেপ্টেম্বর পর্যন্ত ফোর্ট উইলিয়ামে কম্বাইন্ড কমান্ডার্স কনফারেন্স (Combined Commanders’ Conference) হবে। ১৫ সেপ্টেম্বর ওই কনফারেন্সের উদ্বোধন করবেন প্রধানমন্ত্রী।

এসসিও সম্মেলনে চিন-ভারতের বৈঠকের পর চিন সীমান্তে অনেকটা স্থিতি ফিরেছে। তা সত্ত্বেও উত্তরপূর্বের সীমান্ত সুরক্ষায় বরাবর নজর কেন্দ্রের। এই সবের মধ্যে কলকাতায় ভারতীয় সেনা এবং কমান্ডারদের নিয়ে সবচেয়ে বড় বৈঠক হতে চলেছে। উদ্বোধনী এই অনুষ্ঠানে প্রধানমন্ত্রী ছাড়াও থাকবেন প্রতিরক্ষামন্ত্রী রাজনাথ সিং, জাতীয় নিরাপত্তা উপদেষ্টা অজিত দোভাল। তিন বাহিনীর প্রধান, ভারতীয় সেনার চিফ অব ডিফেন্স স্টাফ(CDS) অনিল চৌহান-সহ সেনার শীর্ষ কর্তারা থাকবেন। সেনার আগামিদিনের কৌশল এবং সীমান্ত স্ট্র্যাটেজি নিয়ে এই কনফারেন্সে আলোচনা হতে চলেছে। তিনজনই যোগ দেবেন ফোর্ট উইলিয়ামে সেনাবাহিনীর অনুষ্ঠানে। অপারেশন সিঁদুরের পর এরাজ্যে মোদি, ডোভাল, রাজনাথের এই অনুষ্ঠানে যোগদান বেশ গুরুত্বপূর্ণ নিঃসন্দেহে।

আরও পড়ুন: আসন্ন বিহারের বিধানসভা নির্বাচন, এখনও আসনরফা করতে পারেনি NDA

ভারতীয় সেনাবাহিনীর ইস্টার্ন কমান্ড সূত্রে খবর, ১৫ থেকে ১৭ সেপ্টেম্বর পর্যন্ত ফোর্ট উইলিয়ামে সেনাবাহিনীর বিশেষ অনুষ্ঠান যৌথবাহিনীর কমান্ডারদের সম্মেলন রয়েছে। তাতে যোগ দিতেই ১৫ তারিখ প্রধানমন্ত্রী, প্রতিরক্ষা মন্ত্রী, জাতীয় নিরাপত্তা উপদেষ্টাদের কলকাতায় আসা বলে জানা যাচ্ছে। ইস্টার্ন কমান্ডের মুখ্য জনসংযোগ আধিকারিক গ্রুপ ক্যাপ্টেন হিমাংশু তিওয়ারি জানিয়েছেন, আগামী সোমবার ফোর্ট উইলিয়ামের অনুষ্ঠানে মোদি, রাজনাথ সিং, অজিত ডোভাল ছাড়াও থাকবেন সেনা সর্বাধিনায়ক জেনারেল অনিল চৌহান, প্রতিরক্ষা সচিব রাজেশ কুমার সিং। সেনাবাহিনীর সঙ্গে আলাদা করে বৈঠকও করতে পারেন তাঁরা।

দেখুন ভিডিও